Datasets:

ELRs
/

Ewondo_Bible

Dataset card Data Studio Files Files and versions Community

Split (1)

train · 16.8k rows

text stringlengths 1 6.45k
Ńdɔ Ábram a ngákódō á Égîptɛn, a bɛ́də́ á Negɛ̂v, nyémēn, ai ǹgál wōē, ai é byə́m bísə a ngábə́ bələ́, Lód á ngābə́ ai nyé.
Ábram á ngábə́ bələ́ abuí ákúmá á bīyə́m, á mɔ̄ní ai á mvɔ́d.
Ǎ ngawúlu a kələ a bómbō á zēn, a tíege á Negɛ̂v a kələ kwí á Bétɛl, á zāŋ Bétɛl ai Ái,
é vóm á ngātâm lóŋ álatâr, ńdɔ̄ fə̄ Ábram a ngákogolan ai Ǹtondôbə étēde.
Lód, yǎ á ngābə́ ai nyé ésāmbá, nyé a bələ́ fə kábad ai nyag, a tɔá fə̄ bíbə̄m bíé.
Ńdɔ ǹnam ó ndzí kig yəan ai bɔ́ fūfulu nə́ bə́ tɔ̄bɔ̄ vôm m̀bɔ́g, amú akúmá dábán á ngábə́ lodo mədîgǎ yā ńnam, nə́ bə́ bad tɔbɔ̌ fūfulu.
Ńdɔ amǒs ḿbɔ̄g, móman mə́ ngábɔɔban á zāŋ bənɔ́nī bíyə́m bábán.
Ábram nyé ai Lód naa: “Bǐ nə bəbə́nyāŋ, tə mədzó mázu á zāŋ bía wa, á zāŋ miǹtɔbɔ míe ai émyāma.
Ngǎ sí nyīná ē bə̄gə́ wā ósū? Ńkân hḿ. Ngə́ ō nɔ̄ŋ ḿfág yə á ḿbɔ̄ ńnōm, mə mə kə́ə́ ḿfág yə á ḿbɔ̄ ńgál, ngə́ ō nɔ̄ŋ ḿfág yə á ḿbɔ̄ ńgál, mə mə kə́ə́ ḿfág yə á ḿbɔ̄ ńnōm.”
Ńdɔ̄ Lód á ngásám mís: o tâ ! M̀bómbo sí ósə̄ yā Yórdan ó bə́gə̄ nyé ósū, ó lodan ai məndím. Ósúsúa ai nâ, Ǹtondôbə a ndáman Sodóma ai Gomóra, vôm tē ó ngábə́ və anə́ áfūb Zāmbá, və anə́ mvud sí yǎ Égîptɛn, hə anə́ éyɔŋ wǎsuan á māān mə́ Nîl.
Ńdɔ̄ hḿ Lód á ngáhán ḿbōmbō sí tē ósə. Ńdɔ a ngátyé məkǒl, ǎ ngawulu ḿfág yā mə̄kwí mə́ dzób. Ńdɔ ǎ kə sǒb babi ai Sodóma.
Ábram á kə́ tɔbɔ á sí Kanǎŋ, Lód nyé a kə́ə́ á bə̄tísɔ̌n yā ngɔ́dɔ Yórdan; a kə a súbu babi ai Sodóma,
é vóm bod bə́ bɔɔ abé təge ai alɛ́ɛ́, bə́ sə́mə m̀bə̂ ǹsə́mán á mís mə́ Ǹtondôbə.
Á lígī Ábram á ngālígi, Ǹtondôbə nyé ai nyé nâ: “Sámá mís, ó bə̄bə́ atítie é vóm á tə́lə́, ákoé ai á ńkiɛ́, á mə̄kwí mə́ kídí ai á mə̄yímbi mə́ ngōgé.
Owé é sí ésə wayén nyī, mayi wa dzɔ və́, wǎmēn ai mvɔŋ bod dzoe ésə á kɔ́m yǎ kɔ́m.
Mayi bulǔ mvɔŋ bod dzoe anə́ ḿbūlú yā tsa: ngə́ bə́ nə dzǎm lāŋ ḿbūlúg, ńdɔ mvɔŋ bod dzoe yǎyi láŋəban !
Kódógō á sí ! Ó wūlú á ńtíé ndam yǎ é sí nyī, wǎ māyi dzɔ və́”.
Ńdɔ̄ Ábram á ngátíē hálā, a kə́ lóŋ mvóg á məbǎŋ yā Mambré á sí á Hébron, ńdɔ a ngálóŋ Ńtondôbə alatâr étēde.
Ńdɔ̄ á ngábɔ̄ nâ, ábǒg Amrafɛ̂l ǹkúkúmá Sínear, Aryók a tɔá ńkūkúmá yā Elazâr, Kedór Laomâr ǹkúkúmá yǎ Élam, Tidéal kig éví yā Goyím.
Ńdɔ miǹkúkúmá mí ngábɔ bitá ai Berá, ǹkúkúmá yǎ Sodóma, ai Bírsha ǹkúkúmá yǎ Gomóra ai Shinéav ǹkúkúmá yā Ádma, ai Shɛméver ǹkúkúmá yā Sevoím ai ǹkúkúmá yā Bɛlá, nálā tē ó nə̄ nâ Tsoâr.
Ńdɔ̄ bɔ́ bə́sə̄ bə́ ngákə báman á ḿbībíŋ yā Sídim á ó nə́ Máŋ mə́ ńkǔ.
Mim̀bú áwômo ai míbɛ̄, bə́ ngasye á édzōē Kedór Laomâr, ńdɔ̄ ḿbú áwômo ai lála bə́ ngásaməza edzóe.
Ḿbú awômo ai nyina, ńdɔ Kedór Laomâr a ngákə sɔ́ ai miǹkúkúmá yā ésāmbá dzíé, ńdɔ̄ bə́ ngátság bǒd yā Refaít á Ashtaroth Karnáim, ébá yā Zuzím á Hám, ébá yā Emín á Sab Kiryatayím,
ébá yā Hórim á ńkǒl wában Seîr, a kələ kwí á Élparán yǎ á tsāā ai ǹkod ǹnam.
Ńdɔ̄ bə́ ngádúgan á Ein Mishpat á nə̄ Kádɛs, bə́ māná tsam ńnǎm Amalɛ́k ósə, tɔ Bamoríd yā bə́ tɔ̄á á Hazatson Tamâr.
Ńdɔ̄ hḿ ńkūkúmá yā Sodóma a ngányoan, bân miǹkúkúmá yā Gomóra ai Ádma ai Sevoím ai Bɛlá yǎ á nə̄ Tsoâr; ńdɔ̄ bə́ ngákom ǹkán bítá á ḿbībíŋ yā Sídim,
nə́ bálūman ai Kedór Laomâr, ǹkúkúmá yǎ Élam, bân Tidéal, ǹkúkúmá yā Goyím, ai Amrafɛ̂l, ǹkúkúmá ya Sínear, ai Aryók ǹkúkúmá yā Elasâr: miǹkúkúmá mínyi myálūman bítá ai miǹkúkúmá mítán.
M̀bíbíŋ yā Sídim ó ngábə́ vóm ósə və bíbɛ̄ bí vyə̌g; ńdɔ miǹkúkúmá yā Sodóma ai Gomóra mí ngákə ku étēde, éyɔŋ bə́ túbug; é bod bə̄vɔ́g bə́ mān túb á miǹkǒl.
Ńdɔ akúmá yā Sodóma ai Gomóra á ngákə̄ á ńsa, bidí bísə, bə́ mān kə ai byá.
Bə́ ngákə fɔ́ɔ́ fə bi Lód, mɔ́n mǎnyāŋ Ábram ai akúmá díé ásə, bə́ kə́ə́ ai byá. Lód á ngabə́ mvóg ǎ Sodóma.
Ńdɔ mod m̀bɔ́g á ngātúb, a sɔ́ kad Ábram, mǎn Hébrēa, fwé é vóm á ngābə́ tɔá á məbaŋ mə́ Mambré, mǎn Amoríd, mǎnyāŋ Eskôl ai Anêr, bǒd yā ngam Ábram.
Á wóg Ábram a ngáwóg naa bə́ kə́ ai mǎnyāŋ ńkōm, ńdɔ a ngákóan ǹkán bítá bod miǹtɛd mílɛ́ ai awômo ai mwom, á bə́ ngábə́ ḿbyālán yā ndá dzīé. Ńdɔ bə́ ngátsídan miǹzízíŋ a kələ kwí a Dán.
Ńdɔ̄ a ngákab bod bóé ngab ḿból yə̄ nâ bə́ dīlân bɔ́ ai alú. Ńdɔ a ngátság bɔ̄, á tsídán bɔ̄ á zud a kələ kwí á Hóva yǎ á nə̄ Dámas âkoé.
Ńdɔ a ngádúgan ai akúmá ásə a dúgán fə ai mǎnyāŋ Lód, ai akúmá díé, ai biníngá ai bivúvúmán.
Ábōg Ábram ǎ kələ dúgán sɔ̄ á bītá á ngátəgə Kedór Laomâr ai míńkúkúmá yā ngām dzīē bī, ńdɔ ǹkúkúmá yǎ Sodóma a ngákə tóban ai nyé á zēn, á ndoŋ yǎ Sawe yǎ é nə̄ ḿbībíŋ ǹkúkúmá.
Abǒg tē, ńdɔ fɔ̄ɔ̄ Mɛlkísedɛk, ǹkúkúmá yǎ Salɛ́m, á ngāsɔ́ ai ḿbāŋála ai wɔ̂n ,
ǎ ngavə́ Ábram ǹtótōmaamaa, nyé nâ: «Ábram a yi bǐ maa á mís mə́ Zāmbá yób, ǹkom yób ai sí !
Maa á bɔ̄ɔ̄ ai Zambá yób, yǎ ā bāālá wā, a mǎn fə təgə̌ mīńzízíŋ míe». Ńdɔ̄ Ábram a ngánɔŋ éfās áwômǒ yā byə́m bíé bísə, a və́ə́ nyē.
Ńdɔ ǹkúkúmá yǎ Sodóma ǎ zu dzó ai Ábram nâ: "Váá ma bod báma, líígi və ai akúmá dóe."
Ábram nyé ai nyé nâ: "Mabɛ́dē wɔ́ wámā ábə Ǹtondôbə, Zambá yǎ bībás bí yób, m̀bonde yób ai sí, nâ tɔ fyám m̀bobé, tɔ ǹkɔ̌l ngob, sɔŋ !
Mǎngānambá kig dzóm zǐŋ yā é nə́ éńdzóe, o zǎ kə́ dzó naa: "Mǎ mə́ ngávə́ Ábram akúmá !
Mǎbə̄lə́ kig ebúg étēde, səsalá və ású bídí bə́ndómán báma; ḿfág yā ngab é bod bə́ ḿbə̄ á ńsāmbá wáma, Anêr, Eskôl ai Mamré, bə́bēn bâyi nɔŋ !"
Á mvús é mam mə́sə̄ má, ńdɔ̄ Ábrahám á ngáwóg ébúg Ńtondôbə Zambá dzī nâ: “Tə wambáda, Ǎbram, mə nə eběn ású dóe. Mayi wa fáí ábuí ḿbəŋ ai ámvóé dī.”
Ńdɔ̄ Ábram á ngáyalan nâ: “Ǎ Ńtondôbə Zambá wam, dzé wāyi ma və́ ? Ma há təge ai mɔ́n...Wa ndzí kig ma və́ mɔ́n élīg.
Sə elíg dzámā dzí yázu ku á mɔ́ mə́ ńtɔbɔ wáma m̀bɔ́g a, Eliézɛ̂r yǎ Dámas ?”
Ńdɔ̄ hḿ ébúg Ńtondôbə yázu kwí nâ: “ Sə̌ kig ényɔ́lɔ̄ ńnye ǎ yi bɔ̌ mɔ́n elíg woe, və éńgoe émēn fɔ̄ɔ̄ yǎ ā tíē á məkǐ móe”.
Ńdɔ a ngákwí ai nyé, nyé ai nyé nâ: “Bəbə́gə̄ yób, láŋá átítie, ngə́ ó nə dɔ́ dzǎm lāŋ...”. Nyé ai Nyé nâ: “Yəmə́ hḿ nâ éyə mvɔŋ bod dzoe yǎyi fuí nālá !”
Ńdɔ̄ Ábram á ngáyə́bə. Zambá nyé a láŋá dɔ́ á étīé sósōó.
Nyé ai nyé nâ: “Mə nə Ǹtondôbə yǎ mə̄ ngásɔ́ ai wa á ńnam Ûr yǎ Kaldéa nə́ mavə́ wa é sí nyí é bɔ éńdzoe”.
Ńdɔ̄ Ábram á ngáyalan nâ: “Ǎ Ńtí Zambá, mayi yəm ai dzé naa é sí nyī yazu bɔ éńdzama ?”
Ǹtondôbə nyé ai Ábram nâ: “Kələ́ ma nɔ̌ŋ məkyaí bíyə́m mə́lɛ́: ngál nyag mim̀bú mílɛ́, ekə́lá mim̀bú mílɛ́, ai ǹnóm ńtómbá mim̀bú mílɛ́ o zǎ fə ai zum ai etɔŋ óbə̌ŋ.”
Ńdɔ̄ Ábram á ngázu ai é byə́m bísə bí, a mǎn sal é tsíd nyí á zāŋ, a dzogé á sí efas ésə é bəbəgə édzí vɔ̄g, dzam dá a ngá ndzí kig sǎl ánɔ̌n.
Ńdɔ bíwongo bí ngábə́ suzu á bídzo bí tsíd bī, Ábram ǎ ngatsídan byá.
Á ńló dzóbo ǎ kələ yímbi, ńdɔ̄ Ábram á ngáku á ḿbə̂ oyɔ́ ḿbim, ángōndó ai nyindi díbi bí yāmán fə̄ nyé á nyɔ́l.
Nyé ai Ábram nâ: ''Yəmə́ hḿ tótóé naa, mvɔŋ bod dzóe yayi bɔ ńtɔbɔ é sí yāwógē kig ai nyé, bâyi bi étībílí bəlɔ̌ á táŋ bisəb miǹtɛd mínyi.
Ńdɔ̄ hḿ māyi tsíg ádzó áyɔŋ láyī bɔ́ tíbili, ńdɔ báyi kódō étē ai abuí ákúmá.
Ḿfág wóe, wayi kə́ koě bēsōá, bə́ dzəbə wa á mvús m̀bəmbə enyiŋ ńnǒm mod.
Á ḿmīé bǒd nyina ńgɔ̄ báyi dúgan sɔ́ vā, ḿból ńsə̄m Ámoríd ó ngə́lə́ ésə̌g."
Ńdɔ̄ lázu bɔ̌ naa, hálā ńló dzóbo a dím yā, díbī á ńtɔ̄a yǎ, oléndé ótsída ai miǹkabag mí ndóan bí ngakə byálod á bifas bí tsíd á zāŋ.
Amǒs tē, Ǹtondôbə a ngábɔ elad ai Ábram a kɔ́bɔ́gɔ nâ: “Mavə́ mvɔŋ bod dzoe é sí nyí a tíege óswē yā Égîptɛn a kələ kwí á mod Oswé ńnēn Éfrāta.”
Bəkénit, Bəkenézit, Bəkadmónit,
Bəhitít, Bəperizít, Bərefaít,
Bamoríd,Bəkanǎŋ, Bəgirgasít, ai Bəyebusít.
Saraí, miníngá Ábram a ndzí kig nyé byé mɔ́n. A ngábə́ bələ́ étūgā mīníngá ngɔn Egîptɛn, dzwé nâ Agâr,
ńdɔ Saraí ā kad Ábram naa: “Vógólo ma, Ǹtondôbə a ndzí kig ma və́ mɔ́n. Kələ́ ábə etúgā dzáma; ai nyé kámə̄nâ mabi mɔ́n ábə̄ nyé”.
Ńdɔ̄ Ábram á ngáyə́bə. Hála ǎ tɔbɔ yǎ á ńnam Kanǎŋ mim̀bú áwôm. Ńdɔ Saraí á ngánɔŋ Agâr, ngɔn Egîptɛn, etúgā dzíé, a və́ə́ ńnōm wōé Ábram nə́ á bɔ miníngā wōé.
Ńdɔ a ngákə̄ ábə Agâr, nyé a nɔŋɔ́ fɔ́ɔ́ fə abum. Ábōg á ngáyén naa a ńtɔa yǎ ábum, ngá ńtí wōé á ńtɔá tə́ nye zəzə á mís.
Ńdɔ Saraí á ngákad Ábram naa: “Wa ó bəgə́ ékolá yā ébyāndí dzí ! Mə ngánɔŋ etúgā dzáma, mə bóē wā dzɔ́ ábum á sí; á yén ā yén naa a ńtɔa yǎ ábum, mə ńtɔ̄á fɔ́ɔ́ hə zəzə dzóm á mís móé, Ǹtondôbə á tsígí ádzō bía wa”.
Ábram nyé ai Saraí naa: “Kyɛ̌ ! Etúgā dzóē é nə̄ á mɔ́ móe; bɔ̌ nyē ḿból ósə wǎdiŋ.” Ńdɔ̄ á Saraí á ngātíbili Agâr m̀bə̂ dzam, ńdɔ Agâr a ngátúb.
Éngəlɛs Ǹtondôbə a kə́ nye kɔ́b á mgbág etam məndím á ńkód ńnam, ńdzɔ́ŋ wákə̄ á Sûr.
Éngəlɛs nyé ai nyé nâ: “Ǎgâr, etúgā Saraí, wasɔ́ vé wakə vé ? Nyé nâ: “Matúb ngá ńtí wama Saraí.”
Éngəlɛs Ǹtondôbə nyé nâ: “Dúgán ábə ngá ńtí woe, ó dzɔ̄di wǎmə̄n, ó dzála məbéndé móé”.
Nyé ai nyé nâ: “Mayi bulǔ mvɔŋ bod dzoe ákyāí yə̄ nâ e ńtɔ̄á təge ai aláŋá”.
Ńdɔ̄ fə ǎ bad nyé kǎd naa: “O nə abum, wayi byé mān fám, wayi nyé yole dzwé nâ Ismaɛ̂l , amú Ńtondôbə ǎ wóg ńtad wóe ǎ yén étíbílí é bə̄lə́ wā.
Mɔ́n tē a yi bɔ̌ m̀faŋ ózele məfan, wɔ́ wóé bītá ai mod ósə: wɔ́ mod ósə bitá ai nyé ! Etám é ngām dzīé á zāŋ bəbə́nyāŋ a yi lúman ai bɔ́ bə́sə tə təg”.
Ńdɔ Agâr a ngálóe dzwé Ńtondôbə yǎ á ngākɔ́bɔ ai nyé nâ: " O nə Zāmbá yǎ ā yén !" Amú á ngādzó naa: "Ma ndzí kig yén Zāmbá, yə mayi fɔ́ɔ́ bǎd nyiŋ, ábōg mə̄ yén yǎ nyé dí ? "
Dzóm tē ńdzɔ̄ bə́ ngáyole etǎm tē nâ: "Etǎm Lahaí a yén mā" é nə̄ á zāŋ Kadɛ́s ai Beréd.
Agâr a byé hḿ Ábram mǎn fám, ńdɔ̄ Ábram a ngáyole é mɔ́n yǎ Agâr a ngábyé nyé dzwé nâ Ismaɛ̂l.
Ábram á ngábə́ ókalǎ bisəb məwóm mwom ai bísaman, ábōg Ágâr a ngábyé nye Ismaɛ̂l.
Ábōg Ábrahám á ngákwí ókala bisəb məwóm ébǔl ai ebǔl, ńdɔ Ǹtondôbə a ngáyénē ábə̄ nyé, nyé ai nyé nâ: “Mə nə Zambá Ngul Mə́sə, wulúgū á mís máma, ó bɔ̌ fə̄ tə́tə̄lə́ mod.
Mabɔ elad amvóé á zāŋ bíā wa, ńdɔ mǎyi bulǔ mvɔŋ bod dzóe eyə́gan ḿbulán."
Ńdɔ Ábram a ngáku ai ású á sí, Zambá nyé ai nyé nâ:
"Tám yén ! Makom elad amvóé ai wa: wazu bɔ ésīá ǹkundǎ məyɔŋ,
asú tē wāyǐ kīg fə bɔ dzwé naa: Ábram, dzwé dóē á nə̄ nâ: Ábrahám, amú mābɔ wa ésīá ǹkundǎ məyɔŋ.
Miǹkúkúmá myâyi byálī ábə wa.
Elad amvóé dzámā é nə̄ á zāŋ bíā wa ai m̀mié bod ósə̄ yā mvɔŋ bod dzóe á kɔ́m yǎ kɔ́m: nə́ mə́ tɔ̄bɔ Zambá wābán.
Mayi wa və́ ai mvɔŋ bod dzóe ésə̄ á mvús dzóe, á kɔ́m yǎ kɔ́m, é sí Kanǎŋ ó ngázu ai miǹkunda míē nyína, ma ńtɔ̄á Zāmbá wabán."
Ńdɔ̄ fə Zambá á ngákad nyé naa: “Ḿfág wóe, wayi kálā élad amvóé dzáma, wǎmēn ai mvɔŋ bod dzoe á táŋ ngongǒ bod ésə.
Ndəm elad amvóé á zāŋ dzama ai mínā, á wāyi kála, wǎmēn ai mvɔŋ bod dzoe ésə á mvús dzoe nyí: Fám ésə yǎ ábə wa yayi kəleban”.
Ndəm elad amvóé á zāŋ bía wa nyílī.
É mān fám ásə a kwí ókala məlú mwom ábə̄ mínā, bíbyali yǎ ndá dzāān, ngə́ kig olɔ̌ yā bə́ ngákus ai mɔní,
mǎn fám ásə yǎ ábə̄ mínā a yi kəleban. Éyə elad amvóé dzámā yáyi bɔ á miǹson myáán nālá á kɔ́m yǎ kɔ́m ésə.
É fám yā ndzí kig kəleban ábə̄ mínā, təge dzɔ dzóge á zāŋ dzāān, amú a tsam elad amvóé."
Zambá nyé ai Ábrahám nâ: “A tádigi étɔ̄á dzī, nyɔ ńgál Saraí, tə̌ fə walóē nyé naa Saraí, dzwé díé lâzu bɔ̌ naa Sará, nálā wátian nâ Ngɔn ǹkúkúmá.
Mayi nyé fúbu, ńdɔ̄ fə mǎyi wa və́ mɔ́n fām ábə̄ nyé. Mayi nyé və́ ńtótōmaamaa, a yǐ fə bɔ̌ nyīá məyɔŋ, miǹkúkúmá məyɔŋ myâyi sɔ́ ábə̄ nyé !”
Ńdɔ Ábrahám á ngálúi ai asú á sí, ǎ ngawoe, a dzô á ńnə́m étēde nâ: “Yə mɔ́n ā yi sɔ́ byálī ábə mod a tɔá ókalǎ bisəb ǹtɛd ? Ńdɔ̄ fə̄ nâ Sará yǎ á nə̄ mīḿbú mə̄wóm ébǔl a nə dzǎm bǎd byé ngǎ ?”
Ábrahám nyé ai Zambá naa: “Ismaɛ̂l a yénə́ kig maa ábə wa aná !”
Zambá nyé nâ: “Kǒkōá, á bə́bə́lá, nyɔ ńgál Sará a yi wa byé mān fám yǎ wāyi yole naa Ísag. Mayi kǒm elad amvóé ai nyé é tɔ̄á édzí é nə́ kɔ́m ású mvɔŋ bod dzié.
Ḿfág Ismaɛ̂l, mə wóg fɔ́ɔ́ fə wa, yénə́ anə́ mā mâ nyé, mabɔ nə́ á foe eyə́gan ábuí. A yi byé mīńtómba awôm ai míbɛ̄, mabɔ̌ fə̄ nyé ésīá mod ayɔŋ ǹnén.
Vədá, mayi bɔ élad amvóé dzáma ai Ísag yǎ Sará ā yi wa byé ḿbú wázu, ákyāí ábǒg fə̄ dí.”

Subsets and Splits